SET ปิดพุ่ง 6 จุด รับแรงซื้อกลุ่มเทคโนฯ-หุ้นปัจจัยบวกเฉพาะตัว
SET ปิดบวก 6 จุด รับแรงหนุนหุ้นเทคโนโลยี และเก็งหุ้นตามปัจจัยเฉพาะตัว-หุ้นที่ลงลึกแล้ว พรุ่งนี้คาดตลาดฯแกว่ง Sideway up ในกรอบ 1,645-1,660 จุด
18 พ.ย. 2564

นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ตลาดหุ้นไทยวันนี้ปรับตัวขึ้นมายืนเหนือ 1,650 จุดได้ หลังตลาดต่างประเทศเริ่มทรงตัวจากรับรู้เงินเฟ้อพุ่งไปแล้ว และ Fund Flow ไหลเข้าในเอเชียมา 5 วันติดต่อกัน ส่งผลดีถึงตลาดหุ้นไทยไปด้วย โดยหุ้นที่มาช่วยหนุนตลาดฯเป็นหุ้นเกี่ยวข้องเทคโนโลยี และยานยนต์ไฟฟ้า (EV) หลังจากที่ค่ายรถยนต์เปิดเผยยอดขายรถยนต์ไฟฟ้าออกมาแสดงให้เห็นการเริ่มต้นอย่างจริงจัง
ทั้งนี้แต่นักลงทุนบางส่วนก็ยังห่วงว่าทิศทางตลาดฯจะไปต่อได้หรือไม่ จึงยังคงเลือกเล่นหุ้นตามปัจจัยเฉพาะตัว และหุ้นที่ราคาลงลึกแล้ว อาทิ TRUE และ DTAC ที่มีประเด็นการควบรวมกิจการด้วย เป็นต้น อีกทั้งหลังสิ้นสุดการประกาศผลประกอบการของบริษัทจดทะเบียนแล้วทำให้เห็นภาพว่าหุ้นใดน่าจะฟื้นตัวได้จากการให้ข้อมูลเพิ่มเติมของผู้บริหาร
ด้านตลาดหุ้นในภูมิภาคเอเชียวันนี้ส่วนใหญ่ติดลบ ขณะที่ตลาดยุโรปเทรดบ่ายนี้ก็เคลื่อนไหวทั้งในแดนบวก-ลบ ซึ่งตลาดในยุโรปจะอิงตามสหรัฐที่มีความกังวลเกี่ยวกับเงินเฟ้อและราคาน้ำมันด้วย ด้านตลาดบ้านเราวันนี้ก็มีแรงขายหุ้นในกลุ่มพลังงานออกมาหลังจากราคาน้ำมันปรับลง แต่เงินบาทแข็งค่าช่วยหนุนแรงซื้อ พร้อมแนะติดตามทิศทางราคาน้ำมันดิบ
สำหนับแนวโน้มการลงทุนในวันพรุ่งนี้ (19 พ.ย.) นายมงคล กล่าวว่า ตลาดฯคงจะแกว่ง Sideway up ในกรอบ 1,645 – 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TRUE มูลค่าการซื้อขาย 5,069.15 ล้านบาท ปิดที่ 4.38 บาท เพิ่มขึ้น 0.14 บาท
DTAC มูลค่าการซื้อขาย 2,353.83 ล้านบาท ปิดที่ 41.00บาท เพิ่มขึ้น 2.00 บาท
EA มูลค่าการซื้อขาย 2,218.66 ล้านบาท ปิดที่ 72.25 บาท เพิ่มขึ้น 2.25 บาท
CBG มูลค่าการซื้อขาย 2,217.38 ล้านบาท ปิดที่ 115.50 บาท ลดลง 2.50 บาท
PTTEP มูลค่าการซื้อขาย 1,880.57 ล้านบาท ปิดที่ 118.50 บาท ลดลง 0.50 บาท